
1 Innledning

1.1 Oppgavens tema 
Oppgaven reiser først spørsmål om tilbakekall av løfte (tilbud eller aksept), hvor de sentrale drøftelser knytter seg til tilbakekall re integra, men hvor det også reises spørsmål om betydningen av at det eventuelt foreligger et gaveløfte. 

Oppgavens annet spørsmål gjelder hvorvidt avtale er inngått, i en situasjon hvor representanter for partene er enige om at avtale bør inngås, hvor styret hos den ene part vedtar at avtale skal inngås og dette kommer til den andre parts kunnskap og hvor en faktura med rabatt i henhold til avtalen blir betalt.  

1.2 Fagbeskrivelse og pensum 
Oppgaven dreier seg om avtalerett. Faget utgjør 10 studiepoeng, og er i fagplanen beskrevet slik: 

”Avtaleretten deles inn i tre hovedemner, inngåelse av avtale, tolking av avtale og reglene om ugyldige avtaler. Som særlige tema innenfor disse hovedemner behandles avtalerevisjon, offentlig kontroll med avtalevilkår, godkjennelse av ugyldige disposisjoner, tredjemannsløfter og fullmakt. 
Reglene om inngåelse av avtaler (avtaleslutning) omfatter fremstilling av hva som menes med et dispositivt utsagn og om hva som skal til for at bindende avtale er inngått. Av særlige temaer nevnes tredjemannsløfter og avtaler inngått gjennom fullmakt. 
I delen om avtaletolking behandles først de ulike grunnprinsipper for tolking av dispositive utsagn, og deretter ulike tolkingsregler og ulike tolkingsmomenter.
Vedrørende ugyldige avtaler behandles først enkelte grunnbegreper, deretter innholdsmangler, habilitetsmangler, falsk, tvang, svik og lignende ugyldighetsgrunner. 
Likeledes behandles reglene om tilsidesettelse eller endring av urimelige avtaler og avtaler det vil stride mot redelighet eller god tro å gjøre gjeldende.
For å gjøre undervisningen praktisk orientert omfatter pensum også innføring i kontraktsforhandling og kontraktsutforming.
Pensum:
Johan Giertsen, Avtaler, Oslo 2006, kapitlene 6-10 (binding), 14 (tilbaketreden) og 35 (fullmakt). 
2 Forslag til løsninger og disposisjon 
2.1 Disposisjon  

Det er stilt to spørsmål i oppgaveteksten, som danner den naturlig hoveddisposisjon. Under hvert spørsmål vil det videre være naturlig å ta utgangspunkt i partenes anførsler, men da slik at hver enkelt problemstilling drøftes ferdig – eventuelt med en delkonklusjon. Det er også rom for rettslige anførsler som partene har oversett.

Det sentrale for karakterfastsettelsen er at kandidatenes fremstilling er ryddig, med naturlig fremdrift og minst mulig gjentakelser.  

2.2 Tidslinje

7.januar
i januar
9.februar
10.februar
17.februar


Brev fra  
Drakter bestilles
Styremøte
Ball vil
Reportasje


BALL
Avtale drøftes

trekke seg
Faktura betalt


19.februar
20.februar
21.februar.
22.februar
TRAA tar
Eks ord 
Avtale inngått
Melding til 


kontakt
Styremøte
med TRAA
Z-Sport
2.3 a) Må BALL betale de 25 000 kronene de har lovet Nord-Innebandy?

For dette spørsmål er det lite å hente i partenes anførsler, men kandidatene må likevel ta stilling til dem. BALL hevder det er avgitt et rent gaveløfte, som de fritt kan gå fra. Nord-Innebandy bestrider ikke at det foreligger et gaveløfte, men peker på at den skriftlige erklæringen må være bindende. Selv om Nord-Innebandy ikke direkte bestrider at det foreligger et gaveløfte, bør det etter min mening likevel drøftes. Dels fordi det er påstått fra den ene part, og dels fordi det har betydning for den videre drøftelse. 
BALL har strengt tatt ikke bestridt at det ble avgitt et løfte, og kandidatene har derfor ingen oppfordring til å drøfte om det er avgitt et (i utgangspunktet) bindende løfte. Kandidatene får også et hint gjennom ordlyden i spørsmål: ”Må BALL betale de 25 000 kronene de har lovet Nord-Innebandy?”

På den annen side kan det være greit å konstatere av bindende avtale foreligger – selv om spørsmålet ikke kan være særlig tvilsomt. En lengre drøftelse, med teoretiske utlegninger om når en viljeserklæring er bindende, faller utenfor oppgaven. Både fordi spørsmålet ikke er omtvistet, og fordi det ikke er særlig tvilsomt. 
Det vil ha betydning for den videre drøftelse om det foreligger et gaveløfte eller en gjensidig forpliktende avtale. Dette bør derfor avklares først, men det må også aksepteres at kandidaten bygger dette inn i re integra drøftelsen. Uansett bør det fremgå at hovedspørsmålet er om BALL (fortsatt) er bundet av sitt løfte, slik at gavedrøftelsen bare dreier seg om å klargjøre premisser. 

Gaveløfter er i utgangspunktet også bindende – enkelte kandidater peker på ordlyden i NL 5-1-2. Det er imidlertid vanlig lære at løftegiver lettere kan fri seg fra et rent gaveløfte. Et stort pluss må gis til kandidater som kan si noe fornuftig om hvorfor det er slik. På den ene side har adressaten som regel en sterkere interesse i å få oppfylt et gaveløfte enn å få noe han selv må betale for. På den annen side har normalt mottager en mindre berettiget interesse i oppfyllelsen av gaveløfter – og omvendt, løftegiver har normalt en større berettiget interesse i å kunne fragå løftet. Avgjørende er kanskje at de hensyn som normalt begrunner at løfter er bindende, blant annet hensynet til sikkerhet i omsetningslivet, gjør seg mindre gjeldende ved gaveløfter. 
Et sponsorløfte har et visst gavepreg, men sponsor har som regel også egeninteresser gjennom blant annet PR-verdi. Dette minnes kandidatene på i oppgaveteksten hvor det fremgår at standardbrevet sier at sponsorene ”til gjengjeld” kan markedsføre seg som sponsorer av laget.

Det kan ikke være avgjørende hva kandidatene konkluderer med. Avgjørende bør være i hvilken utstekning kandidaten kan trekke opplysninger ut fra oppgavens faktum, og si noe fornuftig om betydningen av et eventuelt gaveelement. 
De fleste kandidater kommer relativt enkelt frem til at det foreligger en gjensidig forpliktende avtale.
I en av besvarelsene fant jeg følgende, som etter min mening er et godt eksempel på hvordan spørsmålene kan håndteres. Etter raskt å ha konstatert at det foreligger en bindende avtale, skriver kandidaten følgende: 

”Spørsmålet blir så om BALL kan trekke tilbake sitt løfte. Anførselen om at erklæringen kun var et gaveløfte, som fritt kan trekkes tilbake, svikter på to punkter.

For det første er gaveløfter i utgangspunktet like bindende som gjensidige avtaler. Fordi gaveløfter ikke innebærer noen omsetningsinteresse, kan terskelen imidlertid være litt lavere for å sette løftet til side. Men i forretningsforhold vil terskelen antakeligvis være noe høyere, av hensyn til forutberegneligheten i forretningslivet. 

For det andre er det ikke snakk om noe gaveløfte fra BALLs side. De gir ikke kr 25000 vederlagsfritt, men som betaling for å bli markedsført som Nord-Innebandys sponsor. Noe gaveløfte i rettslig forstand er dette således ikke.” 

En del kandidater tar også stilling til hvem som er tilbyder og hvem som er akseptant. Dette er strengt tatt ikke avgjørende – se blant annet innledningsordene i avtl § 7, men det kan likevel være greit for oversiktens del.  

Kandidater som konkluderer med at det dreier seg om et rent gaveløfte, må da legge til grunn at at standardbrevet fra Nord-Innebandy må betraktes som en oppfordring om å avgi løfte, og som da ikke trenger noen uttrykkelig aksept, sammenlign avtl § 9. 
En mer naturlig måte er etter min mening å betrakte standardbrevet som et tilbud om en gjensidig forpliktende avtale, som de aktuelle sponsorer aksepterer gjennom sitt svarbrev. De fleste kandidater ser det slik.  
Alt for mange kandidater bruker for mye tid på drøftelser av om det er avgitt et bindende løfte/inngått bindende avtale. Som nevnt gir verken ordlyden i spørsmål a) eller partenes anførsler noen oppfordring til dette. 
Etter å ha konstatert at det foreligger en bindende erklæring/avtale, må kandidaten gå løs på hoveddrøftelsen som er hvorvidt BALL kan gå fra sitt løfte. 

Alt for få (nesten ingen) starter med å si noe om hvorvidt avtalen selv regulerer spørsmålet – hvilket den altså ikke gjør. 

Det naturlige vil deretter være å ta utgangspunkt i avtl § 7, og raskt konstatere at tilbakekallet først kommer frem omkring en måned etter at aksepten har kommet til Nord-Innebandy sin kunnskap. De fleste kandidater gjør dette, men enkelte skjærer litt ut med en omstendelig drøftelse av reglene i avtl 7. 

Så – endelig – må kandidatene drøfte tilbakekall re integra. Overraskende mange overser disse reglene fullstendig. En viss tilgivelse gis for kandidater som i en frirettslig drøftelse tar opp spørsmål som reelle hensyn (særlige grunner), innrettelse, interesseavveining osv. Likevel, kandidater som ikke drøfter tilbakekall re integra har ikke besvart kjernen i spørsmål a).
En vanlig feil er at kandidatene viser til at avtl § 39 inneholder regler om tilbakekall re integra. Det viser liten dybde i kunnskapene, idet avtl § 39 etter sin ordlyd omhandler noe annet. 

   Til sensorenes opplysning bør det i denne sammenheng opplyses at Giertsen, Avtaler (pensum side 88-89) har en noe annen systematikk enn den tradisjonelle (særlig grunn, innrettelse og tidsmoment). Giertsen fremholder en avveining av partenes interesser som det tredje kriteriet, under henvisning til ordlyden ”kan”. Tidsmomentet inngår som et moment i denne interesseavveiningen:

For kandidater som karakterisert sponsorløftet som en aksept av Nord-Innebandy sitt tilbud om inngåelse av sponsoravtaler, gis det ytterligere et pluss ved på påpeke at også aksepter kan tilbakekalles re integra – slik at den i utgangspunktet inngåtte avtale faller bort. 

De fleste kandidater bygger på dette, og mange overser betydningen av at tilbakekallet kom ca en måned etter løftet var av gitt og draktene bestilt. Dette er etter min mening en svakhet, men må altså delvis tilskrives fremstillingen i pensum. Se nærmere nedenfor. 

Av ordlyden i avtl § 39 annet punktum gis kandidatene to av stikkordene; ”hvis særlige grunde tilsiger det” og ”før han endnu har indrettet sig efter viljeserklæringen”. Det tradisjonelle tredje vilkår, innen rimelig tid, fremgår ikke av lovteksten, men følger for § 39 annet punktums vedkommende av forarbeidene og er forutsatt i teorien. Kravet om at et eventuelt tilbakekall må skje innen rimelig fremgår også av teori og rettspraksis. 

”Analogien betyr at tilbakekall kan frita løftegiveren dersom (1) ’særlige grunde’ tilsier dette, (2) løftemottakeren ikke har indrettet sig’, og (3) en avveining av partene interesser tilsier ubundethet for løftegiveren, jf. ordet ’kan’.”  Se nærmere om dette nedenfor. 
Kandidatene må enkelt kunne konstatere at det ikke foreligger noen særlige grunner som kan begrunne tilbakekallet. Lokalpatriotisme er i denne sammenheng ikke nok – dessuten er ikke dette noe nytt forhold. Kandidatene bør peke på at det i oppgaveteksten ikke oppgis andre grunner enn at BALL har forandret mening. 
Laget må videre sies å ha innrettet seg, ved at de har bestilt nye drakter i tillit til at sponsorpengene skulle komme inn. 
Vedrørende tidsmomentet kan det utledes av oppgaveteksten at BALLs løfte ble avgitt 7. januar, og at draktene ble innkjøpt i januar ”på denne bakgrunn”, mens tilbakekallet kom 10. februar. Dette har i seg selv betydning for en generell interesseavveining. Det kan videre pekes på at pengene har større relativ betydning for laget enn for BALL. I samme retning taler at BALL har innrettet seg på å få pengene, og at det ikke foreligger noen særlig grunn for å tilbakekalle løftet. 
Av øvrige momenter det kan pekes på, er at avtalen er en standardavtale, utarbeidet av Nord-Innebandy. Her gis kandidatene mulighet til å vise godt skjønn, idet ordlyden ikke er uklar og ved at BALL antakelig må betraktes som mer profesjonell enn Nord-Innebandy. 

Som nevnt har læreboka en noe annen formulering av vilkårene for tilbakekall re integra enn det som har vært vanlig, og sensorene må ta dette i betraktning. Som det fremgår av avsnittet om interesseavveiningen vil det være de samme momenter som inngår i denne avveiningen som ellers måtte ha vært drøftet etter den tradisjonelle systematikken.

Personlig mener jeg alle de tre tradisjonelle kriterier (særlig grunn, innrettelse, tidsmoment) alle er elementer i en interesseavveining. Etter min mening blir det derfor litt rotete å skulle innføre interesseavveining som et selvstendig vilkår. En slik systematikk tilsier videre at kriteriene særlig grunn og innrettelse skulle få status av mer tekniske vilkår, hvilket også lett blir feil. 

Erfaringene fra sensureringen så langt, er da også at kandidater som bygger på interesseavveining som et tredje moment/vilkår kommer litt uheldigere ut enn de som bygger på den tradisjonelle lære. 

I Norsk Lovkommentar 2005 note 31 til avtaleloven gis følgende oppsummering omkring re integra regelen, med henvisninger: 

”Undertiden blir løftet bindende selv om det ikke er kommet til kunnskap – f.eks. ved aksjetegning. (Se Hov s. 103 flg.) Omvendt kan et løfte undertiden tilbakekalles til tross for at det er kommet til adressatens kunnskap. Dette vil gjelde avtaler som faller inn under lov 21. des. 2000 nr. 105 om angrerett ved forbrukerkjøp m.m. (angrerettloven eller angrl.), og det vil gjelde gaveløfter. I tillegg gjør det seg gjeldende at et tilbud kan tilbakekalles «re integra», selv om det er kommet til adressatens kunnskap. Det rettslige grunnlag for denne regelen er en analogi med avtl. § 39. Direkte angår denne bestemmelsen på hvilket tidspunkt en adressat må være i god tro for at han skal kunne gjøre rett gjeldende etter et løfte bekreftet med slike mangler at de bare kan gjøres gjeldende overfor en adressat som kjente eller burde kjenne til dem. Det kan f.eks. gjelde mangler ved en fullmektigs materielle rett til å binde oppdragsgiveren (jf. notene 38-39), og det kan gjelde en såkalt svak ugyldighetsgrunn (jf. note 87). Det må imidlertid regnes som sikker rett at bestemmelsen kan anvendes analogisk ved tilbakekall av løfter (Utkast 1914 s. 36-37, Hov s. 93-96, Woxholth s. 75-76, Arnholm II s. 57-58 og Stang s. 297-298). Det vil altså si at et tilbud kan tilbakekalles selv om det er kommet til adressatens kunnskap, hvis avgiveren har «særlige grunner» for tilbakekall, og adressaten heller ikke har innrettet seg etter løftet. Det er mulig at en også vil godta et tilbakekall, selv om adressaten har innrettet seg etter et løfte, hvis den som tilbakekaller betaler erstatning, Hov s. 95, Arnholm II s. 58 og Mads Andenæs, Tilbakekall av løfter, JV XII/3 1977, s. 81 (s. 98-99) (jf. nærmere nedenfor note 160). Dessuten kreves det sannsynligvis at tilbakekallet ikke skjer særlig lenge etter løftet kom til kunnskap. Re integraspørsmål var oppe i Rt. 1983 s. 281, Rt. 1926 s. 597, RG 1980 s. 620, RG 1982 s. 665 og RG 1988 s. 905. Etter at avtl. § 36 ble vedtatt i 1983, har vi imidlertid sannsynligvis fått nok en hjemmel for å tilbakekalle et tilbud etter at det er kommet til adressatens kunnskap. Etter § 36 kan avtaler og «ensidig bindende disposisjoner» – derunder tilbud – settes til side hvis det er «urimelig» å gjøre dem gjeldende. Og ved urimelighetsvurderingen kan det tas hensyn til «senere inntrådte forhold» – altså forhold som inntrådte etter at utsagnet ble bindende. Dette innebærer at en tilbyder kan tilbakekalle et løfte, hvis det inntrer forhold som innebærer at det er «urimelig» å kreve at han står ved det.

Etter avtl. § 36 er det ikke noe vilkår at adressaten ikke har innrettet seg etter løftet, og heller ikke noe krav om at tilbakekallet må skje før det har gått alt for lang tid. Men slike forhold vil likevel komme inn som momenter ved urimelighetsbedømmelsen. Da avtaleloven ble til, ble tilbakekall re integra sannsynligvis oppfattet som noe forholdsvis ekstraordinært. Utviklingen har imidlertid gått i retning av større åpenhet for kontraktsrettslig revisjon pga. etterfølgende forhold – det kan trekke i retning av at tilbakekallsterskelen er senket. At avtl. § 36 kan gi hjemmel for en tilbakekallsadgang ved siden av re integra-regelen, er hittil ikke kommet til uttrykk i praksis – men det vil alltid gå noen tid før domstolene forlater en trygg og sikker hjemmel til fordel for en som er ny og uprøvet.”

For øvrig vises til Giertsen, Avtaler side 88-91. (Referansen side 92 til Rt 2005 1789 skal være Rt 2005 1487.)
Det kan være greit at kandidatene nevner mulighetene for ”tilbakekall”, dvs tilsidesettelse, etter avtl § 36. Da bør det i tilfelle samtidig påpekes at ingen av partene har påberopt seg dette. En omfattende drøftelse, med en teoretisk gjennomgang, faller imidlertid klart utenfor oppgaven. Sentralt i vurderingen vil være at BALL sto fritt både med hensyn til om de ville inngå avtale og til selv å velge beløp. Det foreligger heller ingen bristende forutsetninger. 
Vedrørende fremstillingen av teori, er normen generelt at kandidaten ikke skal gi en større teoretisk redegjørelse for rettsreglene enn hva som er nødvendig for å begrunne resultatet. 

2.4 b) Ble det inngått bindende avtale mellom Z-Sport og Nord-Innebandy om fremtidige faste utstyrsleveranser?

Kandidatene må gjerne ta utgangspunkt i den tradisjonelle modell med tilbud og aksept. Opplysningen om at ”Z-Sport lokket på sin side med 20 % rabatt på alle fremtidige bestillinger”, må i denne sammenheng anses som et tilbud. Spørsmålet blir da om Nord-Innebandy på bindende måte har akseptert tilbudet overfor Z-Sport. (Om akseptfrist, se nedenfor.) 
I denne oppgaven vil det være naturlig å dele drøftelsene inn i tråd med partenes anførsler, dvs knyttet til møtet i butikken da draktene ble bestilt, da styrevedtaket ble gjort eller da Nord-Innebandy betalte draktene til rabattert pris. De fleste kandidater gjør det. Mange kandidater drøfter imidlertid situasjonene som tre løsrevne alternativer. Mer treffende blir det å spørre om Z-Sport som følge av den samlede kontakten mellom partene hadde rimelig grunn til å tro at Nord-Innebandy mente å binde seg. Mange av kandidatene er også inne på – i alle fall teoretisk – hvorvidt det var oppnådd enighet om sentrale punkter i avtalen. Kandidatene bør i denne sammenheng se at avtalens innhold (forutsetningsvis) ble avklart ved det første møtet i butikken, og at den senere utvikling bare dreier seg om hvorvidt Nord-Innebandy har gitt Z-Sport grunn til å tro at bindende avtale er inngått. 
Hva kandidatene får ut av drøftelsene omkring møtet i butikken kan etter min mening være egnet til vise kandidatenes praktiske sans i forhold til rettslige problemstillinger. Svært mange redegjør for lovtekst, teori og rettspraksis – herunder om fullmaktsforhold, men uten å gå rett på det sentrale: Hva ble avtalt mellom partene under dette møtet? Det fremgår klart av oppgaveteksten at partene ”avtalte å snakkes igjen etter at representanten for Nord-Innebandy hadde tatt opp spørsmålet med styret”. Det foreligger følgelig ikke et løfte betinget av styrets samtykke, men en enighet om å snakke sammen senere. Kandidatene blir kanskje noe forledet av Nord-Innebandys anførsel om at deres representant hadde tatt forbehold om styrets samtykke. Dette er ikke treffende for den faktiske situasjon. 

Kandidater som ser dette, og som også senere i drøftelsene påpeker betydningen av dette, bør få et stort pluss. Dette forhold vil etter min mening ha sentral betydning både for betydningen av styrevedtaket, informasjonen til Z-Sport fra spilleren og betalingen av den rabatterte fakturaen. 

På denne bakgrunn blir det etter min mening litt forfeilet å drøfte fullmaktsspørsmål. Fullmektigen har i dette tilfelle ikke gitt inntrykk av å ville forplikte sin fullmaktsgiver. Det foreligger heller intet grunnlag for å drøfte hvorvidt hadde fullmakt – eventuelt i tilfelle hva slags. Det vi ut fra oppgaveteksten vet, er at han betegnes som representant, og at han (forutsetningsvis) hadde fullmakt til å inngå avtale om et enkeltstående kjøp av drakter. 
Kandidaten bør se at Nord-Innebandy anfører at ingen avtale ble underskrevet. Til dette kan det raskt pekes på at skriftlighet ikke er noe gyldighetsvilkår. Enkelte kandidater går imidlertid også noe videre ved å peke på at skriftlighet antakelig er vanlig i bransjen, og at manglende skriftlig avtale derfor er med å fjerne grunnlaget for å tro at Nord-Innebandy har ment å forplikte seg.

Hvorvidt Z-Sport gjennom samtalen har fremsatt et tilbud, trenger kandidatene strengt tatt å ta stilling til, men dette ligger vel likevel i bunnen som en forutsetning. Tilbudet er i så fall fremsatt muntlig, og kandidatene kan derfor peke på at det derfor også må være forutsatt at aksept ikke må gis straks eller innenfor en fastsatt frist, se avtl § 3 annet ledd. 
I styremøtet ble det vedtatt å inngå avtale med Z-Sport. Dette er en intern beslutning, og ikke formet som noe løfte rettet mot Z-Sport. Nord-Innebandy må således i utgangspunktet få tilslutning for sin anførsel om at styrevedtaket ikke kunne spille noen rolle så lenge ingen av styrets representanter hadde inngått noen nærmere avtale med Z-Sport. 
I en besvarelse fant jeg følgende treffende formulering: Det må skilles mellom vedtak om å inngå avtale og selve avtaleinngåelsen.  
Løsningen på spørsmålet om betydningen av at Z‑Sport fikk høre om vedtaket fra en av spillerne, følger etter min mening også av at Nord-Innebandy ikke har avgitt noe løfte, men kun fattet en intern beslutning om å ville inngå en avtale. 
Oppgaveteksten gir etter min mening ikke grunnlag for å drøfte fullmaktsspørsmål, idet det ikke fremgår at spilleren har utgitt seg for å være fullmektig, budbringer eller lignende. I oppgaveteksten står det bare at Z‑Sport hadde fått høre om styrevedtaket gjennom en av spillerne på laget da vedkommende var innom butikken. En opplysning om at styret har besluttet å inngå avtale med Z-Sport kan skape forventninger om at avtale vil bli inngått, men det er ikke ment som noe tilbud, og fremstår heller ikke som det. 

Annerledes ville dette kunne vært dersom styret eksempelvis hadde formulert et bekreftende svar i et brev, som ble brakt til Z-Sports kunnskap uten at dette var tilsiktet fra Nord-Innebandy sin side (irregulær befordring). Jeg har ikke sett kandidater som går inn i slike drøftelser, og vil derfor ikke gå nærmere inn på denne problemstillingen. 

Det fremgår ikke av oppgaveteksten, men det bør kunne forutsettes at styret i Nord-Innebandy var ukjent med at Z-Sport hadde fått kjennskap til styremøtet, og derfor ikke hadde noen selvstendig plikt til å reagere på dette grunnlag, jf også nedenfor.
Det vil i denne sammenhengen også være avgjørende hva som ble avtalt under møtet i butikken. Dersom representanten for Nord-Innebandy hadde avgitt et løfte med forbehold om styrets samtykke, ville avtale normalt ha vært inngått. (Ikke gjennom styrevedtaket, men ved at forbeholdet ikke lenger kunne gjøres gjeldende.) Når derimot det som er avtalt er at representanten fra Nord-Innebandy skal ta spørsmålet opp med sitt styre, vil kunnskap om styrevedtaket gi Z-Sport grunn til optimisme, men ikke til å tro at avtale om fremtidige leveranser var avtalt. 

Kan betalingen av den rabatterte regningen regnes som en bindende aksept på tilbud om faste leveranser? Kandidatene bør først peke på at så lenge fakturaen ikke inneholdt klare utsagn som varslet at betaling av rabattert regning regnes som aksept av et tilbud om fremtidige leveranser, kan ikke selve betalingen få slike virkninger.
 Var fakturaen ment for å fange Nord-Innebandy (negativt salg), får betalingen åpenbart ingen betydning, idet disse mulige virkninger ikke var varslet. 

Spørsmålet blir igjen om betalingen av fakturaen, sammenholdt med den øvrige kontakt mellom partene, har gitt Z‑Sport grunn til å tro at avtale var inngått. 

Det fremgår ikke av oppgaveteksten, men for resultatet vil det ha betydning om Z-Sport sendte fakturaen etter at de hadde fått kjennskap til styrevedtaket – og ikke minst om Nord-Innebandy da de mottok fakturaen visste at Z-Sport hadde slik kunnskap. 

Mange kandidater drøfter i hvilken hvorvidt Nord-Innebandy ved den rabatterte fakturaen burde ha skjønt at Z-Sport la til grunn at avtale var inngått – sammenlign prinsippene i avtl § 6 annet ledd om uoverensstemmende aksept. 

Det bør i denne sammenheng gis pluss til våkne kandidater som ser og påpeker at da fakturaen ble betalt, hadde Nord-Innebandy bestemt seg for å inngå avtale med Z-Sport. De hadde dermed ingen særlig oppfordring til å ta spørsmålet opp med Z‑Sport. Hvis det også legges til grunn at Nord-Innebandy ikke visste at Z-Sport hadde kjennskap til styrevedtaket, blir det vanskelig å bygge binding på klanderverdig passivitet. 

Spørsmålet blir derfor mer rendyrket om Z-Sport ut fra en helhetsvurdering hadde grunn til å tro at avtale var inngått. Sentralt i dette blir derfor hva som i tilfelle ga Z-Sport en slik oppfatning. Verken avtalen i butikken om å snakkes senere eller ”sladderen” om styrevedtaket, gir grunnlag for en berettiget oppfatning om at avtale var inngått. Det vil etter min mening derfor heller ikke det forhold at Nord-Innebandy betaler en rabattert faktura. Det kan ikke sies å være en helt fjern forståelse når Nord-Innebandy oppfatter rabatten som en ytterligere invitasjon til å inngå avtale. 

Mange kandidater kommer til at Nord-Innebandy forpliktet seg ved ikke å reagere på fakturaen, dvs bygget på klanderverdig passivitet. Selv om jeg mener løsningen må være en annen, har jeg ikke trukket noe for dette. Kandidater som viser samme klarsyn som meg selv, får på den annen side stor uttelling for dette!
Kandidatene kan nevne, men det faller utenfor oppgaven å drøfte, spørsmålet om Nord-Innebandy plikter å betale full pris. Synspunktet må da være at det for Z-Sport var en forutsetning for rabatten at avtale ble inngått, og at denne forutsetning også var synbar for Nord-Innebandy – som for øvrig selv var av den oppfatning at avtale skulle inngås da regningen ble betalt. 
Konklusjonen blir etter min mening derfor at avtale mellom Z-Sport og Nord-Innebandy ikke er inngått. Spørsmålet lyder hvorvidt avtale ble inngått. Det ligger derfor utenfor oppgaven å drøfte hvorvidt Nord-Innebandy senere kan fri seg fra avtalen. 

Som alltid er ikke konklusjonen avgjørende, men drøftelsene. Ved karakterfastsettelsen må det etter min mening legges betydelig vekt på hvorvidt kandidatene gjennom sine drøftelser viser kunnskaper og avtalerettslig forståelse. Med tanke på kandidatenes fremtidige virke i det praktiske liv, bør det etter min mening også gis god uttelling til kandidater som aktivt bruker faktiske opplysninger i oppgaveteksten. Sentrale eksempler er her hva som uttrykkelig ble avtalt mellom partene ved møtet i butikken, og at Nord-Innebandy da fakturaen ble betalt selv var innstilt på å inngå avtale. 
3 Karakterfastsettelse

Ovenfor har jeg gitt uttrykk for flere forhold av betydning for karaktersettingen. Det sentrale vil som nevnt være hvorvidt kandidaten viser selvstendige kunnskaper og avtalerettslig forståelse. 

Jeg viser også til de generelle retningslinjer for karakterfastsettelsen som er sendt ut, og oppfordrer sensorene til også å se hen til disse kriterier.

Tromsø, 28. mai 2006
� Sammenlign med tilbud om fire bøker for kr 50 dersom man melder seg inn i en bokklubb, hvor det på fakturaen ofte står formuleringer som: Ja, jeg melder meg inn i bokklubben og mottar fire bøker for bare kr 50. 






